CELEX: E2017P0003
Language: el
Date: 2017-02-01 00:00:00
Title: Προσφυγή που ασκήθηκε την 1η Φεβρουαρίου 2017 από την Εποπτεύουσα Αρχή της ΕΖΕΣ κατά της Ισλανδίας (Υπόθεση E-3/17)

6.4.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/17
            
         Προσφυγή που ασκήθηκε την 1η Φεβρουαρίου 2017 από την Εποπτεύουσα Αρχή της ΕΖΕΣ κατά της Ισλανδίας
   (Υπόθεση E-3/17)
   (2017/C 108/15)
   Την 1η Φεβρουαρίου 2017 η Εποπτεύουσα Αρχή της ΕΖΕΣ, εκπροσωπούμενη από τους Carsten Zatschler και Μαρία Μουστακαλή, υπό την ιδιότητά τους ως αντιπροσώπων της Εποπτεύουσας Αρχής της ΕΖΕΣ, 35, Rue Belliard, 1040 Brussels, Belgium, άσκησε προσφυγή κατά της Ισλανδίας ενώπιον του Δικαστηρίου της ΕΖΕΣ.
   Η Εποπτεύουσα Αρχή της ΕΖΕΣ ζητεί από το Δικαστήριο της ΕΖΕΣ να αναγνωρίσει ότι:
   
               1.
            
            
               Διατηρώντας σε ισχύ ένα σύστημα αδειών για το νωπό κρέας και τα προϊόντα με βάση το κρέας, όπως προβλέπεται στο άρθρο 10 του νόμου αριθ. 25/1993 και στα άρθρα 3, 4 και 5 του κανονισμού (IS) αριθ. 448/2012, η Ισλανδία παρέβη τις υποχρεώσεις της που απορρέουν από την πράξη η οποία αναφέρεται στο σημείο 1.1.1 του κεφαλαίου I του παραρτήματος I της συμφωνίας για τον ΕΟΧ, την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς, όπως τροποποιήθηκε και προσαρμόστηκε στη συμφωνία για τον ΕΟΧ με το πρωτόκολλο 1 αυτής και με τις τομεακές προσαρμογές στο παράρτημα I αυτής, και ιδίως το άρθρο 5 της εν λόγω οδηγίας.
            
         
               2.
            
            
               Η Ισλανδία βαρύνεται με τα δικαστικά έξοδα.
            
         
      Νομικά και πραγματικά περιστατικά και νομική θεμελίωση:
   
   
               —
            
            
               Η Εποπτεύουσα Αρχή της ΕΖΕΣ (ΕΑΕ) υποστηρίζει ότι η Ισλανδία παρέβη τις υποχρεώσεις που υπέχει δυνάμει της οδηγίας 89/662/ΕΟΚ διατηρώντας σε ισχύ ένα σύστημα αδειών για την εισαγωγή, μεταξύ άλλων, νωπού κρέατος και προϊόντων με βάση το κρέας.
            
         
               —
            
            
               Η ΕΑΕ υποστηρίζει ότι οι κανόνες που αφορούν το εμπόριο προϊόντων ζωικής προέλευσης και τους κτηνιατρικούς ελέγχους εντός του ΕΟΧ έχουν εναρμονισθεί σε επίπεδο ΕΟΧ. Η οδηγία 89/662/ΕΟΚ του Συμβουλίου ρυθμίζει τους κτηνιατρικούς ελέγχους που εφαρμόζονται στο εμπόριο προϊόντων ζωικής προέλευσης εντός του ΕΟΧ. Κύριος στόχος της είναι η εξάλειψη των κτηνιατρικών ελέγχων στα εσωτερικά σύνορα του ΕΟΧ με παράλληλη ενίσχυση των ελέγχων που διενεργούνται στο σημείο προέλευσης. Οι αρμόδιες αρχές του κράτους ΕΟΧ προορισμού μπορούν να ελέγχουν, μέσω δειγματοληπτικών και άνευ διακρίσεων ελέγχων, μόνο τη συμμόρφωση με τη σχετική νομοθεσία του ΕΟΧ.
            
         
               —
            
            
               Η ΕΑΕ υποστηρίζει ότι, διατηρώντας σε ισχύ το σύστημα αδειών για την εισαγωγή νωπού κρέατος και προϊόντων με βάση το κρέας, η Ισλανδία επιβάλλει πρόσθετες απαιτήσεις, οι οποίες δεν επιτρέπονται από το εναρμονισμένο σε επίπεδο ΕΟΧ πλαίσιο των κτηνιατρικών ελέγχων.
            
         
               —
            
            
               Σύμφωνα με την ΕΑΕ, η μη συμμόρφωση της εν λόγω επιβολής πρόσθετων απαιτήσεων με το δίκαιο του ΕΟΧ έχει ήδη αναγνωριστεί από το Δικαστήριο της ΕΖΕΣ στην απόφασή του στην υπόθεση E-17/15, Ferskar kjötvörur ehf. κατά του ισλανδικού κράτους.